FSMART-FORTH ควงคู่บวก ลุ้น “เต่าบิน” ดันกำไรครึ่งปีหลังโตเด่น
FSMART-FORTH ควงแขนวิ่ง โบรกคาดครึ่งปีหลังโตเด่น รับธุรกิจ “ตู้เต่าบิน” เต็มไตรมาสจะช่วยหนุนกำไรในครึ่งปีหลัง

FSMART-FORTH ควงแขนวิ่ง โบรกคาดครึ่งปีหลังโตเด่น รับธุรกิจ “ตู้เต่าบิน” เต็มไตรมาสจะช่วยหนุนกำไรในครึ่งปีหลัง
19 ส.ค. 2565

ผู้สื่อข่าวรายงานว่า วันนี้ (19 ส.ค.65) ความเคลื่อนไหวของราคาหุ้นสองแม่ลูก FORTH และ FSMART ในช่วงภาคเช้าควงคู่บวกอย่างแข็งแกร่ง โดย บริษัท ฟอร์ท คอร์ปอเรชั่น จำกัด (มหาชน) หรือ FORTH ปิดภาคเช้าราคาหุ้นอยู่ที่ 49.75 บาท บวก 2.00 บาท หรือ 4.19%  สูงสุดที่ระดับ 50.00 บาท ต่ำสุดที่ระดับ 48.00 บาท ด้วยมูลค่าการซื้อขาย 244.00 ล้านบาท
ขณะที่ บริษัท ฟอร์ท สมาร์ท เซอร์วิส จำกัด (มหาชน) หรือ FSMART ปิดภาคเช้าราคาอยู่ที่ระดับ 20.50 บาท บวก 0.60 บาท หรือ 3.02% สูงสุดที่ระดับ 20.70 บาท ต่ำสุดที่ระดับ 20.00 บาท ด้วยมูลค่าการซื้อขาย 150.76 ล้านบาท
บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (16 ส.ค.65) ประเมินต่อ FSMART ว่าแนวโน้มกำไรครึ่งปีหลัง 65 เติบโตสูง คาดรับรู้ส่วนแบ่งกำไรของธุรกิจเต่าบินเต็มไตรมาสจะช่วยหนุนกำไรในครึ่งปีหลังเบื้องต้น คาดกำไรของ FSMART ในช่วงไตรมาส 3/65 อยู่ที่ 105 ล้านบาท และในไตรมาส 4/65 อยู่ที่ 110 ล้านบาท
สำหรับตู้เต่าบินคาดมีผลต่อสัดส่วนต่อกำไรของ FSMART ในปี 66 ที่ 40% และในปี 67 ที่ 47% ยังคงประมาณการกำไร FSMART เติบโตเฉลี่ย 47.4% ในปี 66-67 อย่างไรก็ตามแนะนำ “ถือ” FSMART ให้ราคาเป้าหมาย 21 บาท เพื่อสะท้อนความสามารถในการทำกำไรของธุรกิจตู้เต่าบินเต็มปี
 